khistorydata/jeongjo-sjw-relations huggingface dataset:
정조 8년 · 목
左捕廳啓言。去夜儺禮都監邊人林光祿放砲。聞極驚駭。半夜放砲。關係至重。移送秋曹嚴繩。敎以。儺禮習樂時放砲。有例無例姑舍是。雖以各營應行旗祭言之。該營前期具由草記。將校微稟。各殿差備。遍告諸大臣將臣家。可見法意之有在。昨夜事。以此草記觀之。幷與該都監堂上而不知。此亦有前例之可據乎。砲響亦異於島銃之聲。然則軍門火器從何得來。所放者何營軍卒。爲先令訓將放砲人及儺禮廳下屬。捉來棍問草記。夜禁雖曰懈弛。每提明義錄三字。申飭將臣。將臣者聞此。不加惕念。而最是漫不知者。莫甚於禁將。雖以昨夜言之。踐更將卒。不知去處。街路行人。無異白晝。半夜砲響。亦宜動念。況是巡邏當日。而鼾睡爲事。醒日常少。旣不能戢察。又不能摘發。禁營事。豈不可悶乎。其委折。令兵判査問該大將處入番將校草記。○訓鍊都監啓言。儺禮廳下屬。捉來棍問。則放砲人林光祿所供。渠以禁營待年軍。入於儺禮廳擧行。而聞在前私習時有放砲吹打之例云。故鳥銃火樂。得來於禁營別破陣處。果放三次云。都邊首卓文漢所供。渠以次知造山。初不干涉云。邊首沈四得所供。私習時有放砲之謬例。故言及於光祿。果放三次云。崔泰謙所供。渠以禁營別破陣。欲爲觀光。借給鳥銃云。前例之說。乃是粧撰。曾前城外私習。或不無謬例。而半夜城內。放砲驚動。關係甚重。放砲人及指使邊首。爲先嚴棍。昨日私習時參坐郞廳。不可無責矣。敎以。雖有用砲之謬例。夜半城內。三發砲聲。致使都民驚惑。論厥罪犯。不可尋常處之。況所謂放砲人則禁營軍卒也。借藥者亦是禁營別破陣也。火器火具。無非禁營之物。此何異於禁將之故放。禁衛大將徐有大。爲先罷職。該邊首卓文漢沈四得稱名漢幷加棍。移送該曹嚴囚。勅使回還後勘律。放砲人林光祿稱名漢。移付本營。待後日習陣時。處置次嚴囚。借樂人及該次知將校。卿其參酌決棍放送。其餘各人等幷放送。參坐郞廳請罪事依施。儺禮堂上。難免不飭之責。旣已摘發。草記分揀。○兵曹啓言。査問禁衛大將徐有大處入直番將校則所告內。習樂時放砲。認以爲儺禮都監流來謬例。故果未摘發請勘云。該校嚴棍。不能檢飭之該大將。請從重推考。敎以。大將鼾睡。將校系論分揀。家居與放砲處不遠。且非裒如之人。則不能覺察。乃於響歇之後。始乃聽人囑托。送校塞責。寧有如許道理。況發放者。徐有大營門之待年軍也。借藥者。徐有大營門之別破陣也。三穴三放。旣是徐有大營卒所敎。火器火具。又是徐有大營門所貯。巡邏當日。卽又徐有大之所管也。有一於此。難逭重勘。況兼有此五件犯料者乎。禁衛大將徐有大纔令罷職。姑施薄勘之薄勘。此後夜禁之懈緩。差不這卽論勘。此卿之責也。惕念擧行。○訓鍊都監以卓文漢等加棍移送該曹各人放送啓。敎以。牌文出來。其中邊首二名移送秋曹事。特爲分揀放送事分付。○政院以儺禮都監參坐郞廳請罪。何傳旨捧入啓。敎以。拿處。又以禁衛大將總察。何以爲之啓。敎以。此亦宿將。予所倚毗。豈比近日不解事太梗生之徐有大李敬懋諸人。御營大將李柱國兼察兼佩。牌招聽傳敎。
정조 8년 · 강
命閣吏池德龜改差分揀。
정조 8년 · 목
因奎章閣書吏池德龜改差草記。敎以。諺不云乎。富人之家。犬亦腴膩。況內府仙吏。地淸選峻。尤當十分擇充。而近來選擇漸不如前。至有今番罪科。此皆卿等不能檢飭之致。此後若有闕。勿以如許殘劣駭妄不解事之類差定。而池德龜姑爲分揀。待書寫闕。卽爲還充後差代。
정조 8년 · 강
御儀宸門。行方物封裹。
정조 8년 · 목
予曰。方物件記入之。戶曹郞廳具膺持各物件。次次捧奏。予覽訖還下曰。各般物件。以今番仍爲準式。郞廳與中使眼同封裹於貳極門。每件封緘處。郞廳親自着街。勿使有中間相換之弊也。
정조 8년 · 강
判府事金熤陳箚。請寢鞫囚酌處之命。賜批。
정조 8년 · 목
箚略曰。鞫囚酌處之命。竊不勝憂嘆之至。今番鞫獄。臣未得一參鞫坐。未知獄情顚未。而以參鞫諸大臣箚本見之。凶謨綻露。端緖已出矣。逆窩可破而不破。則安知繼此獄而又生出幾番逆變也。亟寢酌處之命。另加盤問焉。批以。處分實有細量者。卿須諒之諒之。仍命遣史官傳諭。
정조 8년 · 강
左副承旨李祖承。右副承旨洪仁浩聯疏自引乞遞。賜批。
정조 8년 · 목
聯疏略曰。臣等昨於獻納兪柱岳岳柱疏本到院之時。該房援例退却。臣等之意。亦以爲然矣。該房申退後。岳柱未徹疏。侵斥頗緊。歸之以壅蔽之料。殆若言事之疏無故不捧者然。未知臺閣果有此無前之例。而臣等所守。只是院規而已。侵斥之未。義無異同。其何可諉之該房。而不思所以自靖之道乎。亟遞臣等之職。批以。爾等勿辭察職。
정조 8년 · 강
同副承旨李競淵上疏自引乞遞。賜批。
정조 8년 · 목
疏略曰。昨朝獻納兪岳柱陳疏到院。臣果援例退却矣。臣於赴公之後。岳柱尾附前疏。侵斥喉院。語意深緊。其所爲言雖不滿一哂。而臣旣是該房。則何敢晏然在直乎。亟遞臣職。以安私分。批以。爾其勿辭察職。○敎曰。諸承旨疏批已下。卽爲牌招察任。
정조 8년 · 강
玉堂聯箚。請趙嵎捕鞫。賜批。副校理李鼎運。副修撰尹序東。
정조 8년 · 목
聯箚略曰。全羅監司趙時偉以求禮縣定配罪人趙嵎逃躱事。至有登聞之擧。不勝駭惋。渠以繫囚之類。忽地逃脫。此眼無官長也。眼無國家也。亟命發捕嚴鞫。該守令拿勘。該道臣施以譴罷之典。批以。趙嵎之本非常性人。人孰不知。伊時勿問。蓋以此耳。今番敎文中以放書頒。渠則認以蒙放。至有再訴邑倅。徑還渠家之擧。此與無端逃躱差間。觀於狀辭。可以知之。拿來鞫問。奚異於怒蠅發劍。然國體所在。不可不懲治。放送之命勿施。令該道仍其地刑配。監司從重推考。該守令先罷後拿。
정조 8년 · 강
兩司聯箚。請趙嵎捕鞫。賜批。司諫趙榮弼。掌令李思祚。持平尹載命。正言沈鏗愼師稷。
정조 8년 · 목
聯箚略曰。罪人趙嵎以賊城之弟。伊時情節。萬無不知之理。固常嚴鞫鉤覈。而混入宥典。大咈輿情。卽伏聞嵎乃突入官庭。咆哱狼藉。敺擊將差。直爲逃躱云。豈有如許萬萬凶獰之賊哉。具格發捕。設鞫得情。該道伯不得檢飭之失。在所難免。亦施譴罷之典。批以。兩司聯箚。事面不輕而重。爾等則全時是規。討逆而聯箚。求言而聯箚。甚至於么麼請勘。亦用聯箚。近作傳啓樣子。箚辭從違不須言也。切爲爾等惜之。
정조 8년 · 강
大司憲李聖圭上疏乞遞。仍請揆衡兩賊孥戮。東彬嚴鞫。賜批。
정조 8년 · 목
疏略曰。顧臣情地。與前無異。且患疾癖。不省四到。尤無蠢動之勢。亟遞臣職。雖不以見職自居。而義重沐浴。敢此附陳。揆衡兩賊之綢繆排布。與擧兵稱亂。無甚異同。豈可因其旣斃。而不施當律也哉。孥戮之典。斷不可已也。東彬參聞凶言。亦復隱諱。究厥心腸。萬萬凶獰。而今此酌處之命。遽下意慮之外。獄體疏漏。當如何哉。亟寢成命。更加嚴鞫。批以。所陳悉諭諸批。卿其勿辭行公。
정조 8년 · 목
以尹㬦爲校理。金啓洛爲修撰。尹承烈爲戶曹參判。沈煥之爲兼弼善。
정조 8년 · 강
以尹坊爲副摠管。前望也。
정조 8년 · 강
明日詣 景慕宮。命省牲省器。
정조 8년 · 목
敎曰。明日當詣 景慕宮。省牲省器。日寒如此。道由館峴。道路切勿修治。百官隨駕及行禮置之。
정조 8년 · 강
命軍布給代中。關西磨鍊。限一萬兩。取用兵營。
정조 8년 · 목
有司堂上徐有隣啓言。今番身軍布減半給代中。以關西錢九萬兩磨鍊矣。箕伯難於獨當。無足爲怪。同是關西。同是公貨。限一萬兩取用於兵營。恐合事宜矣。從之。
정조 8년 · 강
以白師誾爲濟州牧使。備薦也。
정조 8년 · 강
命北關交濟穀事。再明日入侍稟處。
정조 8년 · 목
備邊司啓言。北關交濟穀分置平倉事。適値前道臣及監賑使同赴公座之時。與之爛商。則前道臣李命植以爲。若專置海倉。則各邑稍遠處。受還納還。爲弊不些。今若半置海倉。半置平倉。無令相混於他穀。雖當轉輸之時。以其半之在海倉者送之。以其半之在平倉者用於本邑。則可占兩使云。監賑使李在學以爲。半留海倉。半留平倉之論。固爲便糶糴之道。而平倉有元還。分留之際。無以區別。檢察之道。易致疏忽。令道臣分付各邑。量宜定制。俾無民弊。似好云矣。立法之初。務從審量。然後可無日後生弊之慮。遠民往來。固可念也。而混置之後。倉吏之任其闊狹。亦豈不悶乎。更令道臣從長論啓後。請稟處。敎以。雖以時道伯問議北關守令狀聞。有此稟處。而如是之際。封倉已過。且料事前伯勝於時伯。曾經北伯及監賑使。曾經北關守令。再明日。與大臣有司堂上入侍稟處。
정조 8년 · 강
命館所立待馬逢點行關勿施。
정조 8년 · 목
兵曹以勅行時館所立待馬。洪忠道限六匹逢點啓。敎以。六匹馬何處不得責立。如已行關。卽爲勿施。
정조 8년 · 강
禁推吏曹參議黃昇源。
정조 8년 · 목
敎曰。 景慕宮終獻官。全不擇差。吏曹參議黃昇源從重推考。曾經副學吏議人中。更令塡差。又敎曰。觀此冬至祭報府。前後申飭何如。而獻官塡差者。非年老人。則無實職人也。如此嚴沍。何以往來。設或强赴。其能如儀將事乎。今番則曾任武將及時帶亞將人。通瀜塡差。曾經閫任中已經承旨人。時帶馬騎別將人。亦令通瀜塡差事分付。排擬苟簡。而參議之不爲求差。極爲駭然。吏曹參議黃昇源從重推考。又敎曰。前後以差祭事申飭何如。而觀此冬至祭報府。許多執事。皆以殘司郞廳塡差。一任下吏之弄奸。此亦紀綱所在。吏曹參議黃昇源。事過後禁推。該吏前後處分。失之太寬。又敢恣意售奸。過齋日後。令該曹嚴刑一次。以徒年分配諸道。以懲日後。
정조 8년 · 강
詣 景慕宮。行省牲省器。
정조 8년 · 목
具翼善冠袞龍袍。乘輿出賓陽門。降輿乘輦。出弘化門。由館峴。予曰。祗迎儒生爲幾人乎。注書朴能源奏曰。一百三十二人云矣。仍詣 景慕宮大門外。降輦乘輿。至齋室前。降輿入次。改具冕服。詣版位行禮。入 廟內奉審訖。詣省牲省器所。省牲省器如儀。予曰。肄儀罷後當還宮。卽爲行禮事分付。諸執事以次各就位行禮如儀訖。予曰。諸臣仍以朝服隨駕。仍乘輿出 宮大門。降輿乘輦。由館峴入弘化門。至賓陽門。降輦乘輿還內。
정조 8년 · 강
行召對于誠正閣。承旨李兢淵。閣臣李崑秀。玉堂李鼎運尹序東。假注書尹羽烈。兼春秋金鳳顯車亨衢。
정조 8년 · 목
講朱子封事。○予曰。數日大雪。可占豊徵。競淵曰。然矣。臣近自西關來。沿路秋牟立種。今又臘前三白。庶可期來歲之登矣。
정조 8년 · 강
政院議啓。請罪人趙嵎捕鞫。賜批。都承旨李致中。左承旨徐有防。右承旨李在學。右副承旨洪仁浩。同副承旨李兢淵。
정조 8년 · 목
議啓以爲。卽見全羅監司狀啓。求禮定配罪人趙嵎至有逃走之擧。嵎之罪犯何如。而今乃突入官庭。打破歐擊。不少顧忌。直爲逃躱。天下寧有是耶。發捕嚴鞫。不容少緩。該縣監已有道臣之請罪。而該道伯不可無飭。從重推考。斷不可已矣。批以。堂批。詳言之矣。
정조 8년 · 강
命十一日輪封爲之。
정조 8년 · 강
以金命彦爲求禮縣監。
정조 8년 · 목
敎曰。求禮縣監。令該曹口傳擇差。
정조 8년 · 강
判下秋曹擊錚人等原情曰啓。
정조 8년 · 목
敎曰。擊錚人皆令今日內。捧供以入。○刑曹啓言。康津居奴路產擊錚於衛外原情以爲。渠之內上典七歲遭父喪。哭泣奉奠。反過成人。及其喪夫。決意從死。請旌褒之典矣。跡涉猥越。請勿施。敎以。卿等不見法文乎。子孫奴僕。以祖先及上典行義。上言申籲。自是分內事。元無屬之干恩之例。蓋爲親祈懇。須子孫奴僕。然後其情切至故耳。法無禁條。至於他人之爲他人行義上言。不但事係四件之外。亦涉干恩之科。以是向日行幸時。諸道儒士之爲他人上言。無論公議與否。幷置勿施之科者此也。本事下該道。別歧 探察。兼採一鄕公議狀聞後。令該曹稟處。又啓言。安鉉國原情以爲。詳考法典。明査曲直。俾無掘移之寬云。鉉國依受敎。爲先放送。而所供如此。請上裁。敎以。兩隻旣非相敵之間。則訟理自當扶此抑彼。而一邊之說。有難準信。令道臣除尋常。親執詳査狀聞後。令該府稟處。近於一二訟理。此道伯不無右强制弱之失。實非委寄之本意。至於此事事。係道內守令。難保其不拘顏私。如是措辭判下。此意幷以嚴飭行會。使之斯速査啓。又啓言。徐召史原情以爲。按覈韓聖養及李德仁。渠夫骸骨。使之尋得。渠之雙冤。使之快雪云。徐召史依受敎。爲先放送。而所供如此。請上裁。敎以。大抵年少武弁之不解事者。每當討捕之任。恣行法外之事。此固難矯之弊。而至如韓聖養事。一邊之言。雖難盡信。將此原情。反復參究。徐女夫之冤死及匿死。決知爲必然之事。苟有是也。寧有如許殘酷之擧。此足爲上干天和之一端。朝家旣聞之後。豈可等關看過乎。聖養之意。專出於掩已愆。處事如是幸悖。不可不嚴査懲痛。卽令該道臣所謂該鎭兵房尹聖鐸及營卒李德仁稱名漢等。幷與其他應問各人。一幷捉致營庭。除尋常。箇箇各別嚴刑。直捧遲脫以聞。而至於德仁所爲。尤極獰毒。德仁生出獄門。其可曰國有法乎。道伯若不明査狀聞。亦難免不善按査之道責。此意嚴飭分付。近來査啓。每患遲滯。今番斯速修啓之意。亦爲申飭。
정조 8년 · 강
兩司避嫌乞遞。賜批。司諫趙榮弼。持平尹載命。正言沈鏗。
정조 8년 · 목
避嫌略曰。昨伏聞罪人趙嵎逃躱事。相率陳箚矣。及承批旨。辭敎截嚴。臣等論心漸恧。無地自容。何敢一刻晏然於臺次乎。遞斥臣等之職。批以。勿辭。亦勿退待。
정조 8년 · 강
行 景慕宮冬享。
정조 8년 · 강
御誠正閣。行晝講。仍召見大臣以下。同經筵鄭昌順。特進官吳大益。承旨洪仁浩。玉堂李鼎運尹序東。假注書尹須烈。兼春秋全鳳顯車亨衢。宗臣西春君爗。武臣李運慶。○領議政徐命善。左議政洪樂性。有司堂上徐有隣沈頤之。前咸鏡道臣李命植徐有寧鄭昌順。監賑使李在學。兵曹判書李在簡。前北兵使李柱國李敬懋具明謙。會寧府使李漢豐。前鍾城府使姜五成。前吉州牧使卞至健。前慶源府使李燁。前富寧府使李鉉重。前明川府使趙光鉉。前茂山府使李尙訥。前鏡城判官申禹相。
정조 8년 · 목
講孟子。○政院以大臣以下依下敎來待啓。敎以。屢月之後。今日始爲稟處。不可草草了當。兵判曾經北兵使同爲來待。○命善等曰。趙嵎逃走之擧。究厥罪狀。萬戮猶輕。臣等欲於伊日請對論奏。而纔以揆衡事請對設鞫。今又有此擧。則恐或爲聽聞之騷擾。且有今日登筵之便。故今始仰達矣。東彬事則執法之論。將期得情。惟願決賜久從。而趙嵎則正刑之外。更無他議矣。予曰。趙嵎元是失其常性之人云。今此逃走之擧。亦渠失性之故也。本道刑配。足懲其罪。何必以亡命之律論也。且在謫亡命。似不過比本律加三等而已。然則還配。令本道擧行。何妨之有。命善等曰。 先朝尹光新以亡命之罪。終至抵辟矣。予曰。尹光新則其時杖斃。而似不正刑矣。若以趙嵎比之光新。則無乃差有間乎。且予有一諭於卿等者矣。目今懲討之義。便成文具。義理之晦。莫可收拾。甚至有揆明輩獄事矣。此豈鄕曲愚迷輩所可自做者乎。論其跡則雖似虛謊。究其歸則必有苗脈。而以今時樣。何望其覈明情實耶。當初喉院之請對。果涉徑先。而卿等設鞫之請。亦不可固拒。故雖命鞫問。然予之初意。則果欲只送繡衣廉探。待其端緖。而或命該道究覈。或使京廳盤問矣。旣設鞫廳。而揆明之衡。終不輸款而致斃。東彬則只是參問聞而已。不告而已。末後酌處。豈無意也。卿等試思之。不逞之從。潛伺而暗蓄者。不知有幾東彬也。在謫之類。睥聣而跳踉者。不知有幾趙嵎也。今若因一東彬一趙嵎之事。而看作懲討之大關。輒施誅戮之極典。則不幾近於隨失而立的乎。臺閣者。懲討之所自出。而近以兩司事觀之。全沒誠意。多違格例。鎭日聯箚。大是做錯。箚中辭語。大欠誠實。甚至於一臺臣之疏。以東彬比論於夏賊。此豈成說之事乎。予則謂夏賊逆節。實是載籍以來。所未有者矣。今者臺臣。乃欲比論於東彬。予誠不知其說。以此以彼。皆由於國體之不立。民志之靡定故也。賴天之靈。磨以時月。則或庶幾規模之粗成。義理之不泯也。惟是明義一部書。卽金石不刊之典。予之所以秉執。卿等所以藉手。只此而已。若有係關於此書義理者。則太阿尙在予手。此義則不可不使廷紳知之也。命善等曰。不擧誅討之典。則亦非所以淑人心而鎭世道也。予曰。卿等姑且止之。今日引接。專爲監賑使別單回啓事也。賑使之復命。今幾月矣。而備局之覆奏。迄此遷就。誠可訝也。日昨判付。不得措辭批下。令則卿等旣登筵。一一條奏。予曰。曾經北關諸守令。留姑姑留楹外。待下詢奏對。
정조 8년 · 강
領議政徐命善以監賑使李在學別單覆啓。
정조 8년 · 목
命善啓言。因北道監賑使李在學別單覆奏。有登對時稟處之命矣。其一。長坡設鎭事也。果使關防絕疏虞之慮。人民有耕鑿之樂。則先設一鎭。次第陞邑。實合闢土厚生之義。而弟聞虛項嶺防塞之路。其將續通。不可不更費深量。且以設置糜費言之。茂山穀簿。今旣㮙然。其他區畵。亦無着手。勿論設鎭設邑。恐難輕議。請博詢處之。予詢左相。左議政洪樂性曰。不可輕易謀始。更遣解事人。躬審形便。爛商當否處之。似好矣。予詢前道臣。前道臣李命植曰。虛項嶺如可合人居。則置鎭於此嶺。極爲便當。如不可居。則置之長坡亦宜。而使解事人往視而決之。似好矣。徐有寧曰。虛項嶺路通塞。關係甚重。必須別遣諳鍊邊務之人。亦使道帥臣詳審形便狀聞。似爲便當矣。鄭昌順曰。使解事人一番着審後。可定其設鎭便否矣。予詢監賑使。監賑使李在學曰。論其關防。則茂甲間三百餘里廣闊之地。決不可廢棄。虛項嶺往來之路。亦不當防禁。設置鎭將把守。實合重關阨嚴邊禁之道。言其生理。則[長坡]距本邑三山倉。不過七十里。而土厚人稠。今若設鎭。則民將不募而樂赴也。前道臣則謂當設鎭於虛項嶺。而此嶺距長坡。又爲七八十里。捨長坡而設於嶺下。則地旣孤絕。民難奠居。宜先設鎭於長坡。待其民居繁盛。限以虛項。漸次開拓。而新設糜費。則革罷不緊鎭堡之在傍近者。合以移設。以作巨鎭。恐合事宜矣。予詢曾經北兵使。前北兵使李柱國曰。若設鎭堡。則足爲茂甲猗角之勢。設置鎭將。實爲重關防之道矣。李敬懋曰。使博解事務之人。遍審形便。條陳當否。然後取舍。恐好矣。具明謙曰。設鎭防守。與甲山相爲猗角。則事甚便宜。而待具民殷土闕。如茂山之陞邑。則事甚便好矣。予詢有司堂上。有司堂上徐有隣曰。數百里土地。空棄可惜。且有茂山已例。先爲置鎭。次議建邑。恐合事宜矣。沈頤之曰。旣有茂山已例。先置鎭堡。徐議設邑。似無妨矣。敎以。要之設鎭。無損於公。有裨於民。則斷以行之固好。而鎭將之革彼設此。或別設一窠。不但諸議不一。設鎭基址。不可不一番看審後決定。看審之行。與其自京下送。奠若付之該道帥臣之爲便。況此帥臣。頗解事務云。待開春。卽爲進去。看審形便。具意見論理狀聞。而至於虛項嶺塞路當否。領相旣有所陳。此一款。亦宜看審後決處。一體分付該帥臣處。又啓言。其一。長津堡設邑事也。此則與長坡有異。設邑雖難遽議。陞作僉使。擇人以遣。則逋逃之頑民。可以威制。西北之要路。可以坐鎭。爲僉使窠用邊地履歷事。請分付。予詢兵判。兵曹判書李在簡曰。陞爲僉使。恐合事宜矣。予詢曾經道臣帥臣。命植曰。長津土地膏沃。逋逃投入。今爲三千餘戶之多。而距官絕遠。不法之事。殆同强吞弱肉。而不能呼訴。不能禁抑。若不設邑而治之。其弊多端。詳察地形然後。可議設邑矣。鄭昌順曰。土俗獰悍。王化不及。所謂鎭將。人微地賤。土卒與鎭將。平交相揖。今若陞爲僉使邊地窠。稍重其任。另擇其人。則好矣。柱國曰。陞爲履歷僉使窠。自京差送。事甚便好矣。敬懋曰。陞爲僉使。則其爲彈壓管束之方。似勝於久勤別將矣。予詢監賑使。在學曰。先作僉使窠。從後陞邑。未爲不可。然鎭將之任。只管鎭卒。而治民則不管焉。殊非變通之意。宜以三千餘戶盡屬本鎭。而僉使爲邊地履歷窠。仍兼營將。擇人以送。則治民之道。似可得宜矣。敎以。設邑猶屬次第事。仍舊設鎭。若其差遣之方。不可不折衷衆議。指一決定。而訓將及曾經關西道帥南兵使。俱未登筵。以今日擧條。更爲商量。自本司以草記稟處。又啓言。其一。端川防營設置事也。如欲更陞堂上窠。則變通未久。鎭刻有嫌。且擇人之方。不在堂上堂下。此後則勿以經僉初倅循例差遣事。請申飭銓曹。予詢曾經吏判及兵判。命植曰。以地利言之。吉州是散地。端川處在兩嶺之內。緩急可恃。而關隘之阻。據獨鎭與防禦。不必懸殊。而但本邑邑弊民心。實難爲治。若爲防禦。則其所擇擬。必加於堂上窠。臣之欲爲防禦者。亦以此也。有隣曰。旣有吉州。則一嶺之間。不必更置防營。若以訓正差送。則雖曰堂下。地望亦足彈壓矣。在簡曰。若以訓正爲準。則及有數遞之弊。惟在銓曹之另擇差送矣。從之。又啓言。其一。親騎衛設置事也。前旣許施。旋卽不行。雖謂之已試蔑效可也。兵貴精而不在多。別設之議。請置之。予詢左相。樂性曰。軍制不可頻數變改。請仍舊貫。予詢曾經北伯。命植曰。不必更設。以廣數額矣。有寧曰。出身閑遊。實爲可惜。量宜加設。無妨矣。昌順曰。朔方健兒閑遊可惜。加設額數。實爲便當矣。予詢曾經帥臣。柱國曰。有身手武藝者。無不樂赴。人壯馬健。八路所無。何拘於軍制變通而不爲乎。敬懋曰。不拘額數取才。許屬於帥臣。攔後將校。不害爲愈多蓋辦之道矣。命善曰。諸議旣多參差。軍制猝難變通。請置之。從之。又啓言。其一。交濟穀捧留海倉事也。前道臣及監賑使之議。始稍携貳。卒始歸一。以半留海倉。半留平倉爲定。而曾經道帥臣守令。今皆登筵。請下詢處之。予詢曾經道帥臣。昌順曰。臣於日昨。以捧留海倉之意仰達。今無容更議矣。有寧曰。平海兩倉。從其附近。分排捧留。恐似得宜矣。敬懋等曰。交濟穀名。自有意義。捧留海倉。恐合經道矣。予詢曾經北關守令。漢豊曰。量其穀數。分置於平倉海倉。事甚便好矣。五成曰。恒留海倉。其耗剩。使附近民。次次轉移。恐合事宣矣。至健曰。隨時糶糴。以爲待歉歲移去之地。則似無遠地受納之弊。而有窮民救濟之放矣。燁曰。半置海倉。半置各倉。似好矣。鉉重光鉉曰。捧置海倉。便好矣。禹相曰。分置於平海兩倉。似爲便好矣。尙訥曰。茂山本無交濟穀矣。敎以。旣問曾經道伯及守令。大體別無參差之見。名以交濟。則不可不留置海倉。至於民情事勢之不得不分置處。依前伯言。半留平倉。半留海倉。實合兩便之政。況北關置倉。係是新創。各項事例。成出節目。與此條條下送該道。以爲自今遵行之地。節目間難便之端。使之從後報來稟處。
정조 8년 · 강
命富寧海氓減糴數添供價。
정조 8년 · 목
茂山前府使李尙訥啓言。茂山地是山峽。無沿海之利。故割分富寧海面一里。設置海倉。開市時所供海物。官給本價責應。而嚮時九十餘戶同力供給矣。今爲四十餘戶。蓋緣還穀分受夥然。供價亦不優給。海氓有難支保。臣意則稍減糴數。略添供價。以保海民。甚便矣。敎以。出擧條。令廟堂申飭。
정조 8년 · 강
受勅陳賀權停。告 廟依例爲之。 景慕宮命一體擧行。
정조 8년 · 목
禮曹判書鄭昌順啓言。受勅翌日陳賀時。當有告 廟頒赦之擧。而自前只告 宗廟社稷。則前例無告由之事。今亦依前擧行。親臨與權停。有從當下敎之命。而尙未承下敎矣。敎以。以權停擧行。告 廟亦依前例爲之。而 景慕宮一體擧行。
정조 8년 · 강
命局出身廳。待解凍始役。
정조 8년 · 목
敎曰。局出身廳燒燼處。使之初九日修補。而日寒如此。此時始投。匠募可凍之弊。不可不恤。且聞取土於闕外云。見今雪塞寒之時。人力不但倍簁。工役亦難堅緻。待解凍始役事。分付戶曹。直所館舍之中間缺毀。所見已極如何。局出身等。皆是年老之人。故不拘冬節。卽令修葺矣。今則旣有退期之命。優給空石草芚等物。各別遮蔽。以爲禦寒之資事。亦爲分付訓局。
정조 8년 · 강
遞都摠管徐有寧。右尹尹坊。以安昌君燝爲都摠管。沈有鎭爲右尹。
정조 8년 · 목
敎曰。都摠管徐有寧許遞。前望單子入之。又敎曰。詞訟劇地。方帶宿衛輪番之任。副摠管尹坊本職京兆許遞。前望單子入之。
정조 8년 · 강
遞右副賓客鄭志儉。副校理尹㬦。修撰金啓洛。
정조 8년 · 목
敎曰。右副賓客鄭志儉聞有實恙。將欲呈告云。許遞。政官待開門牌招。開政差出。春坊下番番次苟簡。說書亦令明日政差出。○弘文館以㬦等牌招察任啓。敎以。聞上番言。俱有情勢。又有儲闕二窠。赴燕不遠。無以替直云。幷許遞。明日政。與未差之代。以在京無故人差出。
정조 8년 · 강
命迎勅以二十六日完定。
정조 8년 · 목
禮曹啓言。迎勅吉日。待勅使渡江。遠接使處請下諭。敎以。以二十六日迎勅之意。遠接使處。自都監行會。以爲各別宣力之地。設或未及於此日。以初一日爲之之意。亦爲分付。要之二十六日爲好。以此日完定事。措辭分付。
정조 8년 · 강
陵園獻官。年六十以上人。勿爲塡差。 廟宮朔望獻官。命武宰通瀜輪差。
정조 8년 · 목
敎曰。日昨以差祭事申飭。而舊例則 陵園獻官。多以巡將及堂上武臣。通融塡差。近以擇差之故。此規雖不用之。年前一二銓堂之以正卿差擬。嘗以爲過矣。不如是。則必以老病無實職人苟差。此亦不可。此後 陵園獻官。無論忌辰祭享節日。年六十以上人。勿爲塡差事。定式施行。如是則無故人數少。必有疊差之弊。蔭雨曾經都正以上。武而曾經亞將及承旨以上。眞爲塡差。節日祭享時。曾經閫帥以上。依例以通瀜塡差之意草記。此指排擬苟簡時言也。亦豈可每每草記。此意亦爲申飭。廟宮朔望獻官事。每欲定式而未果。從二品武將之方在原任者。朝廷所以待之。豈讓於蔭宰。而蔭宰則塡差。武宰則不差。殊無意義。此後通瀜輪差事分付。
정조 8년 · 강
命初十日次對。退行於十二日。
정조 8년 · 강
命支勅所用東醫寶鑑。兩南印上。
정조 8년 · 목
敎曰。係是支勅所用。亦無內藏件。東醫寶鑑。兩南各六件星火印上。過勅行後。一件院上。十一件內入事。分付藥房都監。戶曹則勿爲疊關事分付。
정조 8년 · 강
命未下直守令。明日辭朝。仍令留待。
정조 8년 · 강
緘推右捕將趙圭鎭。推戶曹判書鄭一祥。削持平尹載命職。
정조 8년 · 목
敎曰。謬例有無。不足言。設有謬例。夜異於晝。城內異於城外。則夜半砲響之入耳也。身居窺捕之任。傾耳竦聽。宜卽執奏。況開坐之時。旣聞此事。僚堂要與聯名草記。則乃反惹生別意。至謂之不足上聞。而但當杖治之說。終始立異。獨令左廳草記。此何意思。此何道理。此而不驚動。此等捕將爲用哉。此捕將特命注擬。擬卽點下。蓋以自來有剛核之稱。意稱有修擧之擧故耳。觀於按査。其畏首畏尾。瞻前顧後之狀。大非當初特簡之意。又況砲響掩匿之事。何等妄着。欲觀前頭。雖不重勘。其匿不以聞之罪。不可不一問。右邊捕盜大將趙圭鎭。緘辭從重推考。又敎曰。雖是微物。下敎之下。如是擧行。極爲駭然。戶曹判書推考。該吏及首吏。令攸司囚禁。待明朝。爲先杖問取招。○因持平尹載命請律揆衡啓辭。敎以。近日所謂討逆。雖曰太沒一半分誠實底意。而觀於新啓。無非不緊。其中第一件孥籍之啓。是何等意外之擧。未捧結案。亦不正法。則孥籍將何所施。況法外追律。自有禁今。近來臺臣之冒禁發啓。大闕紀綱。設欲破格爭執。追施之關係何如。而原啓措語。不踰草草數句語。而所請之律。卽孥籍也。此等啓辭。自設置臺閣以後所未有者。此啓若不亟停。今日朝廷。可謂無如之何。發啓之臺臣。若不別加勘罪。無以存臺體而存國法。當該臺諫。亟施削職之典。
정조 8년 · 강
命時囚人捧供照律。
정조 8년 · 목
敎曰。時囚保放人。皆令明日捧供。已捧供者。直爲草記照律。
정조 8년 · 강
遣承旨詣 宗廟。 永禧殿。 景慕宮。 毓祥宮。 儲慶宮。 延祐宮。 永祐園。奉審摘奸。
정조 8년 · 목
予曰。下直守令爲幾人乎。承旨洪仁浩曰。只是珍山郡守一人。而求禮縣監金命彦。以未署經故。不得下直矣。予曰。求禮縣監。俄有待令之命矣。果在闕中乎。予謂珍山郡守尹㬘曰。屢擬郡守。今始得之。下去善爲之也。
정조 8년 · 강
副修撰沈樂洙上疏自引乞遞。賜批。
정조 8년 · 목
疏略曰。臣信心獨行。慮未周於謨身。率口狂言。計全疏於處世。自知冥墑。終致顚沛。而乃者獻納兪岳柱之疏。以臣年前一言。目以戕官士流。有識之士。不敢自居以士流云者。臣亦不知其說。臣之所斥。只是自龜柱而入國榮。托名假義。謀榮喪廉者之謂也。臣於權凶之時。未嘗論一微官。則謂之鷹犬何也。惟是兜攬淸顯。卽臣之罪。職旣叨於三司。責未效於一日。言者罪臣。臣則感服。而忽以戕官善類之目。加之於身。宜伏常憲。以戒一世。亟降嚴譴。俾安臣心。批以。年前處分。反作抉摘之資。實非所料。爾其勿辭察職。
정조 8년 · 강
大司諫安聖彬上疏自引。仍陳父病乞遞。踏啓字。
정조 8년 · 목
疏略曰。伏見前都憲蔡弘履所啓。則伊日不入諸臺。幷請罷職。至以懲討之義大違於初爲言。何其言之太不稱量也。不欲與之多卞。而旣被譴罷之斥。則官職去就。已非可論。且臣父病日益凛綴。張遂達宥。焦夏轉甚。亟削臣職。仍治臣罪。
정조 8년 · 강
命新選文臣十七日親試。
정조 8년 · 목
敎曰。抄啓文臣講製計劃不遠。新選文臣。自來正月應試事分付。預令着意肄習。課製雖自來年爲之。新抄之後。不可不先爲召試。來十七日當親試。只新選文臣待令事。令本閣知悉。其中李亨達時在別檢。而直所程途。與近道有異。 長寧殿別檢李亨達改差。以在京無故入差出。
정조 8년 · 강
遞大司憲李聖圭。
정조 8년 · 목
聖圭牌不進。敎以。許遞。今日政差出。
정조 8년 · 목
以魚錫齡爲掌令。安策李錫夏爲校理。林道浩爲副校理。李翼晉徐瀅修爲修撰。金鍾秀爲右副賓客。洪良浩爲大司憲。○吏曹以說書前望中無故只有一人。單付以入啓。敎以。單付無例。備三望擬入。
정조 8년 · 강
遞知義禁鄭昌順。同義禁沈頤之沈有鎭。大司憲洪良浩。執義金履厚。司諫趙榮弼。掌令李思祚。獻納兪岳柱。正言沈鏗。以李在簡爲知義禁。李柱國李敬倫爲同義禁。沈頤之爲大司憲。李獻處爲大司諫。兪彦備爲執義。尹在醇爲司諫。林道浩爲掌令。李碩九爲獻納。李錫夏爲持平。李家煥爲正言。
정조 8년 · 목
敎曰。注書之不見交代。擅離職次。事未前聞。萬萬駭然。且於廳注書點下之後。渠以上注書。忽又替當入直。堂后事。惟渠所欲爲。情狀極涉痛惡。注書朴能源。令該府拿囚。卽爲開坐嚴問。捧口招以聞。萬一欺隱。當別樣重繩。該府又或以原情捧入。如不遂條反復嚴問。該堂亦當論罪。以此申飭禁府堂上。或以支勅事供劇。或是老病。知義禁鄭昌順。同義禁沈頤之沈有鎭許遞。前望單子入之。待下批。先開坐後謝恩。又敎曰。違牌及在外臺諫許遞。與踏下之代。前望單子入之。待下批牌招。以爲發緘之地。
정조 8년 · 목
吏曹以城輔過限不來。啓請改差也。
정조 8년 · 강
命局別將趙榮儉汰去放送。前牧使李煜削職放送。
정조 8년 · 목
義禁府啓言。局別將趙榮儉原情。汎稱遲晩。所當請刑。而曾經宣傳官。請除刑推議處。敎以。汰去放送。又啓言。前牧使李煜原情。汎稱遲晩。所當請刑。而曾經宣傳官。請除刑推議處。敎以。削職放送。
정조 8년 · 강
命時囚朴東俊議處。權應鎰勘放。
정조 8년 · 목
義禁府啓言。承文正字朴東俊原情。汎稱遲晩。請刑推得情。敎以。除刑推議處。又啓言。前僉使權應鎰原情。汎稱遲晩。請刑推得情。敎以。今日內勘放後草記。
정조 8년 · 강
命戶曹書吏朴東秀等。更加嚴杖放送。
정조 8년 · 목
刑曹啓言。戶曹書吏朴東秀等原情。以爲慢忽擧行之罪。一一遲晩云。所當嚴勘。而旣有杖問取招之命。請上裁。敎以。傳敎之後擧行。不但駭然。着漆及制樣。極爲麤劣。大抵戶曹擧行。無論此事他事。惟以成樣爲事。前後申飭何如。而尤焉敢乃爾。該吏等更加嚴杖放送。以懲日後。
정조 8년 · 강
御貳極門。行方物看品。召見入格儒生。仍行抄啓文臣親試。試官吳載純徐有防朴祐源。
정조 8년 · 목
方物看品訖。命昨日入格儒生入侍。仍命抄啓文臣入就位。試官率抄啓文臣行禮訖。以擬周群臣賀有聲爲表題。命退出司饔院製進。
정조 8년 · 강
御誠正閣。行抄啓文臣科次。仍行課講。
정조 8년 · 목
予親考抄啓文臣試券。竝書三上。仍命比較。以擬周群臣賀無憂爲表題。仍命課講爲之。
정조 8년 · 목
批以。前此敷心之諭。罄悉無餘。卿何不體予之意。又有此引年之請乎。所辭萬無從施之理。卿須安心勿辭。且今貶月開坐隔日。亦望俟間往參也。仍命遣史官傳諭。
정조 8년 · 강
時原任大臣聯箚請斗恒依律。賜批。領府事金尙喆。領敦寧鄭存謙。領議政徐命善。左議政洪樂性。判府事李福源金熤。
정조 8년 · 목
聯箚略曰。緣坐罪人斗恒爲奴之命。臣等不敢知。處分之何以有此也。凡緣坐之法。兄弟叔侄。律無異同。今若爲奴。乃爲減二等。安在其依五賊例加等之意哉。亟寢斗恒爲奴之命。仍令王府依法處絞。批以。律有加一等之文。法無減二等之例。免坐者加一等爲奴。準絞律爲減一等故耳。如是相持之際。該府竝與爲奴而不卽擧行。卿等諒之諒之。仍命遣史官傳諭。
정조 8년 · 강
金吾堂上聯疏請李魯春嚴鞫。斗恒等依律。賜批。判義禁李命植。知義禁李在簡李柱國。同義禁李敬倫。
정조 8년 · 목
聯疏略曰。李魯春其跡旣如彼。則其心不可不問也。惟彼尹得孚。卽夏賊單擧汲引者。則魯春以前日論斥得孚之人。忽地投疏。甘心同歸於夏賊之黨。抑何心也。嚴囚數日。遽下酌處之命。國體之虧損。當如何哉。亟令嚴鞫。期於得情。罪人斗恒處絞。已是減等。又爲減等。大是法外。臣等忝居法官。決不可奉行。至於子女待年滿之敎。亦有不然者。書旣有無遺育之訓。史亦有無少長皆斬之文。竝乞依草記施行也。批以。上款事。今欲不治治之。蓋念刑期無刑。下款事加一等云。是五賊已施之律。則免坐者加等。豈不爲爲奴乎。
정조 8년 · 강
上使朴明源。副使尹承烈上疏請歷省先壟。竝賜批許之。
정조 8년 · 강
吏曹參判李敬養上疏辭職。賜例批。
정조 8년 · 강
大司諫吳大益上疏請尹得孚等拿鞫。金鍾秀屛裔。宋載經削職。賜批。
정조 8년 · 목
疏略曰。殿下過於鎭安。反啓其醞釀之計。如尹得孚李魯春輩相繼而起矣。得孚之當初勘罪。失之太輕。亟令王府一體拿來。竝與魯春設鞫得情。若其主張凶論。乖亂義理。實有窩窟。卽金鍾秀是已。上員曲保之聖恩。下售譸張之凶計。指使失忘之徒。打成一片。此而置之。凶家害國。無所不至。爲先施以屛裔之典。都承旨宋載經。本以詖僻之徒。過蒙拔擢之恩。天官亞席。出自中批。在渠報答之道。無敢有偏係之心。而任意差擬。無少留難。遂使朝著不靖者。莫非用意惹事之致。亟刊銓望。仍施削職之典。批以。省疏具悉。
정조 8년 · 강
執義李東郁上疏請尹得孚等設鞫得情。賜批。
정조 8년 · 목
疏略曰。尹得孚李魯春輩。換面迭出。綢繆之狀。昭不可掩。到今夏賊正法之後。鉤覈情節。惟在得孚。而魯春之甘心死黨。極爲叵測。得孚亟令拿來。與魯春設鞫得情。斷不可已也。批以。省疏具悉。
정조 8년 · 강
玉堂聯箚請尹得孚等嚴鞫施律。賜批。校理李錫夏。修撰李延俊。副修撰尹序東。
정조 8년 · 목
聯箚略曰。日昨李魯春之疏。遣辭閃倏。用意凶慘。是可忍也。孰不可忍也。噫。尹得孚之凶疏。卽夏賊之所欲汲引者也。魯春之悖語。卽得孚之同一心腸者也。此非一朝一夕之故。不可不一一鉤覈。魯春得孚。嚴鞫施律。斷不可已也。批以。省疏箚具悉。
정조 8년 · 강
副校理安策上疏請兪岳柱拿鞫。金鍾秀屛裔。賜批。
정조 8년 · 목
疏略曰。兪岳柱之疏出。而世變之罔測。於斯極矣。噫。沈樂洙之年前一疏。其所秉者義。所討者賊。今乃歸之於戕善之科。謂以聖世之袞貞。渠若有一毫臣分。安敢以疑亂之計。至有此嘗試之語。思之及此。不覺懷然。至若金鍾秀氷炭燕越等語。登諸章奏。其心所在。臣實未曉也。此不可不明示好惡。以定國是。兪岳柱拿鞫施律。金鍾秀施以屛裔之典。批以。省疏具悉。
정조 8년 · 강
正言徐有鍊上疏請李魯春等設鞫得情。賜批。
정조 8년 · 목
疏略曰。千般變怪。式月斯生。一部明義。無地可讀。而甚至於李魯春之伸救尹得孚之疏出矣。究厥心腸。萬萬陰憯。思之及此。心寒膽掉。且夫沈頥之原疏臣未得見。雖未知其疏語之如何。而第以批旨辭敎觀之。其無驚遑痛惋底意。可以推知。其心所在。吁亦叵測。臣謂李魯春沈頥之。竝設鞫施律。斷不可已也。批以。省疏具悉。
정조 8년 · 강
兩司聯箚請尹得孚等嚴鞫。沈頥之施律。賜批。掌令金光岳李壽咸。獻納李師濂。
정조 8년 · 목
聯箚略曰。尹得孚。卽夏賊居銓時。首拔甄擬者。則其平日綢繆。昭不可掩。故李魯春當初拿鞫之請。果得沐浴之體。而今忽自明。猶恐不及。前後兩截。明若觀火。臣等謂尹得孚李魯春。竝加嚴鞫。期得根因焉。沈頥之疏本。臣等姑未得見。而試就傳敎中辭旨觀之。雍容緩討。略無沫血底意。古今天下。寧有如許臣分乎。不可尋常處之。頥之亟施應行之律。批以。省疏箚具悉。
정조 8년 · 강
金吾堂上聯陳所懷。賜批。判義禁李命植。知義禁李在簡。同義禁李敬倫。
정조 8년 · 목
因命植等請對。敎以。所懷書入。○所懷以爲。臣等纔以夏賊侄斗恒及子女處絞事。及李魯春鞫問之意陳疏矣。及承批旨。一竝不賜開納。不勝抑菀之至。不得請則不可止。故玆又相率求對矣。批以已悉諭之矣。
정조 8년 · 강
遞刑曹判書金魯鎭。
정조 8년 · 목
敎曰。詞訟劇地。委屬可悶。在外刑曹判書許遞。今日政差出。
정조 8년 · 강
有政。吏曹判書李命植。參議黃昇源進。
정조 8년 · 목
敎曰。政命已至多日。尙不開政。事體所在。誠極未安。吏曹判書李命植。參議黃昇源。從重推考。申飭開政。○以閔鍾顯爲大司憲。金頤柱爲大司諫。洪大泳爲司諫。洪樂恒李尙度爲持平。林道浩爲校理。沈樂洙爲修撰。趙時俊爲刑曹判書。洪述祖爲善山府使。洪喜榮爲衿川縣監。
정조 8년 · 강
命通川郡守使之當日辭朝。
정조 8년 · 강
以李邦一爲統制使。備薦也。
정조 8년 · 강
命左捕將李敬懋兼察右捕將。
정조 8년 · 목
右捕將李邦一。移拜統制使也。
정조 8년 · 강
以徐有大爲右捕將。口傳也。
정조 8년 · 강
遞承旨洪仁浩。以沈有鎭李時秀爲承旨。
정조 8년 · 목
敎曰。右承旨聞有實恙。許遞與未差之代。前望單子入之。新除授承旨。待下批牌招察任。
정조 8년 · 강
命謝恩使譯官一人。加數帶去。
정조 8년 · 목
因吏曹謝恩使譯官等口傳施行事草記。敎以。勅使纔還。凡有彼中探來之事。任譯不可不擇送。首譯則李湛洪命福中一人。以西下人仍爲加數帶去事。分付上使處。
정조 8년 · 강
命近日行公三司。幷削去仕版。
정조 8년 · 목
敎曰。近日陳疏陳箚之三司。俱是沈頥之除拜前行公者。旣知李魯春疏語。則了無一言可否。及其初四日處分之後。迭呈疏箚。惟恐或後。似此風習。實不欲正視。豈可但以事欠不誠言也。大抵無事則顧瞻。有事則劻勷。非徒今日三司之罪。雖難直置重典。沈頥之處分之後。不可一爲一否。諸疏只賜四字例批。皆出存古例之意。近日行公三司。一竝削去仕版。
정조 8년 · 강
秋曹以擊錚原情覆啓。
정조 8년 · 목
刑曹啓言。擊錚人順天黃錫龍原情。以爲呂[麗:I-LOCATION]水五面。乞屬左水營。以爲保生之地云矣。道臣前已査聞。今無可論。而換面鳴金。不可不嚴懲。請重勘。允之。又啓言。鐵山李仁玉原情。以爲渠父屢被重刑。周歲滯囚者。囚光悅爲本邑府使時。加分牟耗大米及勅庫屯租。竝爲作錢。合二千五百八十六兩。而遞歸時無一還償。至於虛錄。故以徵出於由吏之意。營題嚴切矣。前府使今爲金海府使。故果爲往訴。則冷視驅逐。當此歲末。從何備納。乞令推給云矣。令道臣詳査啓聞後請稟處。敎以。嚴飭詳査狀聞。又啓言。南部金召史原情。以爲渠夫出入於前承旨沈觀之門下。而因其懇請。得債以給。而渠夫死後。無意還報云矣。請自臣曹査實推給。允之。又啓言。庇仁李仁輔等原情。以爲渠等以船格往嶺南。買取松板。還到馬梁鎭。則前僉使申碩徵潛自盡用。故渠等未免難保。乞令推給云矣。請査實推給。允之。又啓言。龍川李德中原情。以爲渠之五代祖築垌作畓。傳子傳孫。而本府人白尙淸武斷耕執。依律重繩。俾無見失之弊云矣。微事登聞。放恣無嚴。請重勘。允之。又啓言。義州崔益大原情。爲其父殺獄罪人崔聖倜。有此呼籲矣。正犯實因。俱爲明白。無一毫疑端。而如是登聞。無嚴極矣。請嚴勘。敎以。此獄事。終涉䵝䵢。尙不能指一決處。益大之爲父鳴冤。雖似無怪。才經行査。又敢呼籲。猥越極矣。然元獄案。旣多疑晦。亦屬四件內事。事貴致審。更令道臣參考文案。出意見狀聞。擊錚人姑先放送。又啓言。襄陽李命榟原情。爲其父鳴冤也。罪犯罔赦。而肆然鳴金。猥越之罪。請勘處。敎以。更令道伯就前啓本。指一論理狀聞。又啓言。通津李普顯原情。以爲渠等所居等地。本以泥生成陸。費累萬金作畓。而同里居徐東嶺締結京人。假托壽進宮。混侵加稅。攘奪民田之罪。繩以重律。橫徵稅穀。一一推給云矣。請令該曹稟處。允之。又啓言。固城姜啓殷原情。以爲本邑還上痼弊。爲一道之尤。呈于監司。使之査實。而該吏不爲從實抄報。伸冤無路云矣。令道臣詳査啓聞後。請稟處。敎以。錢還之說。已極駭然。其他所供。果如其言。不可不嚴覈痛懲。令道臣除尋常詳査狀聞事。各別嚴飭。
정조 8년 · 강
重推濟用監提調黃仁點。拿處奉事尹脥。
정조 8년 · 목
敎曰。濟用監提調從重推考。當該進排官拿處。
정조 8년 · 목
敎曰。日寒如此。時囚竝放送。
정조 8년 · 강
配沈頥之于靈巖郡。
정조 8년 · 목
義禁府啓言。罪人沈頥之。靈巖郡遠配。而當初押去都事。執留于水原地。發遺府書吏。自水原押送配所。都事上來事。請分付。允之。
정조 8년 · 강
召見三使臣于誠正閣。正使朴明源。副使尹承烈。書狀官李鼎運。
정조 8년 · 목
辭陛也。○予曰。勅行無事入京之意。先爲馳啓。書狀則非特行臺。一行凡百。無不檢飭。須勿放過。善爲往還也。
정조 8년 · 강
召見前承旨李在學于重熙堂。
정조 8년 · 목
勅使問安後入來也。○予曰。勅行中路無頉否。在學曰。連爲好去。而松都金川之境。前排旗幟不爲待令。勅使雖不致責。在我接待之道。事甚無顏矣。予曰。俄筵已有下敎。而緣何致此云耶。在學曰。傳站交替之際。不善指揮而然云矣。
정조 8년 · 강
命松都金川旗幟不爲整待。詳査草記。
정조 8년 · 목
敎曰。觀此伴送使狀啓。自松都至金川數十里之間。旗幟不爲整待。以致紛紜。軍門差使員伴送使雖已拿入分付云。而此槪兩道地界。互相推諉。致有此貽羞之擧。不可無査處。自迎接都監。卽爲詳査論理草記。
정조 8년 · 목
因初度呈辭。敎以。卿之辭單。此何故也。大臣與庶僚有異。非尋常呈告之職。觀於政府故事。不允批答之載錄者絕罕。其優任責成之意。自昔伊然。近因朝著多事。台席無暇暖之日。每過一番事爲。輒作三相瓜限。揆以國體。寧有是也。噫。悶卿獨賢。許副屬耳。前日之曲諒。旣有深意。今日之重卜。亦有深意。宮筵責勉之敎。卿想記有矣。縱緣人不恕我。事未諧意。義理則益晦。世道則益乖。而一部陽秋。非卿而誰。向夜多少說話。實出予心腹。斷斷苦心。雖未望在筵諸臣之一一體悉。而此時彌綸之責。仰成于卿。曾未數宿。長單忽到。然則義理無講明之人。世道無底定之期歟。愕爾失圖。不覺繞壁。顧今朝象。無一可恃。許多病源。專由於擔着無人。波蕩成習。今卿無疾病情勢之可言。而又作此丐遞之擧。則卿宰以下之却步長顧者。其何以董飭乎。卿之去就。所關非細。雖以予爲卿之心。參倚輕重。有難從施。卿須體予慇懃之諭。亟撤來單。弘濟時艱事。遣承旨傳諭。仍傳封下呈辭。
정조 8년 · 강
命中宮殿誕辰陳賀權停。
정조 8년 · 목
因禮曹磨鍊節目。敎以。權停。
정조 8년 · 강
有政。吏曹判書李命植進。
정조 8년 · 목
以李翼晋爲校理。鄭萬始爲副修撰。
정조 8년 · 강
命金吾堂上。兩司諸臺退去。
정조 8년 · 목
因金吾堂上請對。敎以。昨因書進所懷。已知請對之意。如是相持。事體反歸輕易。竝依初下敎擧行。又因兩司諸臺請對。敎以。俄於禁堂請對啓辭。已下敎。別無更諭之事。且今夜漏已深。酬應旣多。卿等退去。
정조 8년 · 강
同副承旨金履正以領議政徐命善附奏啓。
정조 8년 · 목
書啓以爲。臣奉聖諭。馳往傳諭于領議政徐命善處。則以爲臣猥徹長告。至於封下。驚惶罔措。不知爲計。當此朝象泮渙。國事波蕩之日。身在重任。何敢爲占便之圖乎。雖欲不計廉隅。祗承明命。奈此奇疾。末由自力。謹當收拾病思。更入文字。以冀曲諒云矣。
정조 8년 · 목
社稷。 宗廟。 永禧殿。 景慕宮臘享。在再明也。
정조 8년 · 목
敎曰。明日詣 景慕宮展拜。省牲省器。日寒如此。路由月覲門。設布帳除之。百官行禮。勿爲磨鍊。○因兵曹侍衛節目。敎以。雖由月覲門動駕。省牲省器。事體自別。別雲劍望書入。此後準此施行。
정조 8년 · 강
召見兩司諸臺于誠正閣。大司憲閔鍾顯。大司諫金頤柱。司諫洪文泳。持平洪樂恒李尙度。
정조 8년 · 목
請對也。○鍾顯曰。夏賊子女之待年滿。斗恒之免絞爲奴。大違用适例之意。亟賜允從焉。予曰。前日批旨悉諭。予非惜法於夏賊。爲其無於法之故也。文泳曰。斗恒出系之故。減處斬而爲絞。豈有再降而爲奴之理乎。若然則是爲降二等矣。予曰。予則不知爲降二等。而只知加一等。旣有鏡賊以下所用之法。故欲依此爲之矣。尙度曰。當初夏賊若嚴處。則必無近日之變怪矣。廷臣未嘗力討。故註誤之人心。以萬古所無之劇賊。尋常看過。甚至李魯春翻身變論。伸救牽連夏賊之人。此卽懲討不嚴之致也。討復之義。有關隄防。亟降兪音。予曰。逆變之前。能言夏賊事者。獨有此持平一人。而朝廷別無獎用之事。其可謂善善惡惡乎。鍾顯曰。卽今處分。惟在一遵适例。劇賊親屬。豈可一日容息於覆載之間乎。予曰。朝廷擧措。貴在得宜。子女之年未滿。而待年用刑。出系侄之爲奴。卽是加一等也。如是相持。應用律者。亦不免遲滯矣。頤柱曰。子女之待年滿。諸逆皆然矣。予曰。無如此之事免坐。則仍免矣。鍾顯曰。亟降兪音。予曰。予意已悉諭矣。傳啓可也。承旨金尙集曰。若不嚴處。何以懲後也。予曰。世豈有二夏賊乎。鍾顯曰。天經地義。將無以撑拄。臣等決不敢退去矣。予曰。如可允從。則初何相持。卿等其止之。鍾顯曰。當繼此而以文字仰請矣。予曰。已悉諭矣。傳啓可也。
정조 8년 · 강
兩司合啓請夏賊子女及斗恒正法。金鍾秀竄配。兪岳柱島配。賜批。大司憲閔鍾顯。大司諫金頤柱。司諫洪文泳。持平洪樂恒。李尙度。
정조 8년 · 목
合啓以爲。伏見傳敎之下該府者。有夏賊子女囚禁待年。斗恒爲奴之命。臣等驚惶抑菀。寧欲溘然。夏賊卽是開闢以來所無之逆。安有以此賊子女。而有待年與否之可論哉。且斗恒之律。當爲處絞。而止於爲奴。揆以王章。豈容如是哉。亟令王府劃卽正法。批以。适雲等用法也。有加一等之語。年未滿免絞者。待年滿施行。出系免坐者。依不出系例爲奴。此所謂加一等。如是相持之故。當用法之類。亦未免因此遷就。亟停勿煩。○再啓。批以。此非緩忽而然。用法殊無錙銖之差。懲討可行。隄防可固。卿等更勿煩請。○合啓以爲。金鍾秀辜恩負國之罪。有倍他人矣。以討逆之言。歸之於氷炭燕越。則鍾秀當作何如人也。其在靖世道正人心之道。不可一向寬貸。請施以竄配之典。批以。參情之敎。前批已悉。執跡之論。衆口難遏。到今雖欲爲彼之地。奈自取何哉。且在懲勵之道。究竟之方。無出於使公議一伸。依啓。○頤柱等啓。以爲兪岳柱之疏論沈樂洙。旨意閃忽。遣辭慘毒。誠一世道之變怪。忽地挺身。必欲角立者。其心所在。誠爲叵測。刊削之典。不足以懲其罪。亟施島配之典。批以。息擾鎭器。實爲目下急務。依啓。
정조 8년 · 강
領議政徐命善陳箚乞解本兼諸任。賜批。
정조 8년 · 목
箚略曰。乃者近密之臣。齎宣聖旨。恩言曠絕。感涕自零。夫以臣之受恩罔極。才具力量。有可以神補者。四至之拳踢。不足恤也。一己之廉防。不足言也。而其奈債誤之跡。孤負已極。顚沛之地。畏縮轉甚。重以阿睹之症。大妨酬接。元輔重任。其將爲臣養疴。任他虛縻。罔念其泮渙叢脞乎。敦迫之下。祗承無路。亟解臣本兼諸任。不勝顒祝。批以。夜下敦諭。長單卽撤。幡然造朝。予方側席而待。至若阿睹之恙。固知一時微疴。而慮念則深矣。以今斗寒。恐妨將攝。姑不更事敦迫。卿須安心。益加善攝。俟少間卽起視事。仍命遣史官傳諭。
정조 8년 · 강
時原任大臣聯箚請夏賊應坐。加等用律。賜批。領府事金尙喆。領敦寧鄭存謙。領議政徐命善。左議政洪樂性。判府事李福源金熤。
정조 8년 · 목
聯箚略曰。今此夏賊之劇惡大逆。非适雲比也。則用法之道。視适雲宜加而不宜減也。逆賊之子女應坐者待年滿。卽常典。今於加等用律之逆。何可反用常典哉。至於适侄之軍門處斷。昭載謄錄。處斷卽處斬也。請以五賊律施行者。非謂夏賊之逆。此律足當。只以如此而後。或可以少洩輿憤也。亟令王府一依草記施行。批以。俄於臺啓之批。亦已詳言。卿等不必如是爭執。須諒須諒。仍命遣史官傳諭。
정조 8년 · 강
金吾堂上聯疏請逆種置典。李魯春嚴鞫。賜批。判義禁李命植。知義禁李在簡。同義禁李敏倫。
정조 8년 · 목
聯疏略曰。臣等以夏賊逆種之待年。斗恒之爲奴。李魯春之島配。不可擧行陳章。而未蒙開納。求對而不許召見。及夫昨夕。以竝依初下敎擧行爲敎。臣等相顧愕眙。梟獍之種。不當一日留置。應行之典。不宜一日少緩。而至於李魯春情節。宜乎嚴鞫。亟從臣等之請。夬行天討。批以。悉已諭矣。
정조 8년 · 강
工曹判書金鍾秀以死罪臣陳疏請當被之律。賜批。
정조 8년 · 목
疏略曰。臣妄率顚錯。自犯死罪。迹涉放肆。尤深悚蹙。及伏見大臣胥命啓辭批旨。蒼黃入城。泥首金吾。已有日矣。蓋沈樂洙之庚子疏。實繼臣手箚之後。首發煥億黨逆之罪。則固有功矣。而至於辛丑夏疏。則乃於德相逆節綻露之後。混稱士流。爲逆賊之資斧。聖批旣嚴。衆論譁然。今番兪岳柱疏。泛稱樂洙之頃年一疏。而觀其語脈。可知其爲專指辛丑疏而言。故以臣疏率之性。初不慮及於別白年條之計。對疏中直以氷炭燕越爲言。外面觀之。有若通指庚辛諸疏者然。則其有傷於庚子義理大矣。敢效古人獄中上書之義。亟議臣當被之律。批以。予豈負卿。卿實負予矣。
정조 8년 · 강
大提學吳載純上疏乞遞。賜例批。
정조 8년 · 강
戶曹參判尹承烈從縣道上疏乞遞。賜批許之。
정조 8년 · 강
命抄啓文臣親試日。宣傳官射講兼行。處所依昨年爲之。
정조 8년 · 목
敎曰。抄啓文臣親試。十三日爲之。又敎曰。明日抄啓文臣親試時。宣傳官射講兼行。○政院以處所以何處爲之啓稟。敎以。依昨年例爲之。
정조 8년 · 강
命明日各司貶坐爲之。
정조 8년 · 목
敎曰。明日雖値動駕。各司貶坐。使之依例爲之。
정조 8년 · 강
遞大司成申大升。以趙鼎鎭代之。
정조 8년 · 목
敎曰。今聞承宣言。泮長聞有實恙。陞試難以連次擧行云。許遞。前望單子入之。待下批牌招。明日雖値齋日。依例設行事分付。
정조 8년 · 강
命前判書金鍾秀削黜。
정조 8년 · 목
敎曰。予於此重臣。倚毗何如也。曲庇何如也。濱危而濟危。幾死而救死。雖使重臣自爲之所。何以尙此。此豈予私好於重臣而然哉。言論氣味。自有契悟。今近廿載于玆矣。況重臣尤嚴於明義錄義理。編錄時義例斷論。皆出此重臣之手。而周歲中。自水部佐貳。超擢本兵之長。予之所以許心任使。重臣所以藉手對揚。不出明義二字。雖因奉老居鄕。未嘗責之以夙夜供劇。予則每認爲緩急可恃。撗逆之來。予嘗極力調劑。外至之說。予必悉心拒斥。予之處重臣本末。蓋如許矣。夏賊出。而所謂天經地義。民彝物則。斁絕滅裂。收拾他不得。將使國不得爲國。人不得爲人。一部明義。無地可讀。予爲是懼焉。秋間 宮享齋宵。與領相召致前席。勉之以共力協輔。責之以講明闡發。予又以明燭在前。屋漏在彼。俾兩臣對予質言。大臣重臣。聞命樂應。咸期盡瘁而後已。自是以往。一切注措。付之大臣重臣。國是之復明。朝著之稍靜。方且拭目而待之。又於九月廿二之夕。適因筵席。從容向重臣。果有多少說話。重臣之言。一如予意。其詳在記注。此不煩諭。邇來數月之間。非但無一半分禆益。反使爻象忽地潰決。所望者保合太和。而平地波浪。無日不起。所期者發揮大義。而暗中戈㦸。換面迭發。未知孰主張是。孰指使是乎。況重臣方叨銓衡之地。自任激揚之權。大則抗章辨論。小則出力擠排。息鬧鎭囂。何所不可。設或無是。寧忍挺身立幟。以增其氣勢耶。又況李魯春鳴冤之疏。卽一世變之大者。疏辭之連及。又何等劇賊事也。重臣不先不後。際呈辭疏。其混圇說去。竝與庚子春自已樹立而壞亂之。甘歸毀畫之科。疏批中。孰諒卿本心云者。予豈無意而發也。惟慮夫重臣之冥行迷途。自就死地。今月初三夜筵引接時。洞諭之痛責之。重臣亦有云然之對。以光南事。慨然自許。一端向國之心。猶謂之乃爾云。而仄聞多日。漠未有息補之擧。至于昨日。始呈自明之章。草草數語。殆沒頭緖。重臣之孤負。何至是乎。予於此重臣。目見其不誠無實。而若不早卽嚴處。俾圖自新。甚非所以玉成求備之本意。且於勘罪之際。視廷臣須用加倍之律。方可謂終始之惠。然則嶺海行遣。有何持惜。而聞其親年篤老。無他兄弟。想來情理。誠有切惻者。臺彈之發。雖曰自取。豈忍恝然不之顧乎。允可旣伸公議。斟量宜示予意。前判書金鍾秀。姑施削黜之典。
정조 8년 · 강
命充軍罪人金太得等放。
정조 8년 · 목
刑曹以本曹所管充軍罪人。依啓聞施行啓。敎以。金太得安三福等。竝放送。
정조 8년 · 강
遣承旨詣 社稷。 宗廟。 永禧殿。奉審摘奸。
정조 8년 · 목
具翼善冠袞龍袍。乘輿出貳極門。由月覲門詣。 景慕宮。降輿就版位行禮。仍詣 廟內奉審訖。仍詣省牲省器所。省牲省器如儀。還入齋殿。少頃出次來輿。承旨金履正曰。射講試官具善復有實恙云。何以爲之乎。予曰。訓將有頉代。兵判爲試官。仍由月覲門。詣春塘臺。
정조 8년 · 강
命進御人參養胃湯依前方。自今日一貼式煎入。榻敎也。
정조 8년 · 강
命進御人參養胃湯一貼。更爲煎入。榻敎也。
정조 8년 · 강
御春塘臺。行抄啓文臣親試。仍行宣傳官射講。試官朴祐源徐龍輔。射講考官李在簡李敬懋。
정조 8년 · 목
試官等率抄啓文臣及宣傳官。各就位行禮訖。以擬本朝群臣賀於臘日御春塘臺。兼行抄啓文臣講製。宣傳官射陣講。諭以每年歲終。輒作文武勸賞之擧。而今日卽惜日也。寔寓古聖王一弛一張之意爲箋題。文臣等以次進講。宣傳官以次射講訖。又命文臣比較。以翠管銀瞿下九霄爲五言四韻律詩題。入小次。試官進前考試。箋居首金啓洛。詩居首趙濟魯。以次出榜。仍降座乘輿還內。
정조 8년 · 강
命抄啓文臣金啓洛等。熟馬一匹面給。申馥陞敍。
정조 8년 · 목
敎曰。今甲辰抄啓文臣親試都計劃居首副司果金啓洛。熟馬一匹面給。又敎曰。抄啓文臣課試都計劃居首檢閱李崑秀。熟馬一匹面給。又敎曰。抄啓文臣課講都計劃居首兵曹佐郞申馥陞敍。
정조 8년 · 강
命前注書朴能源還付。
정조 8년 · 목
敎曰。前注書朴能源。口傳還付。牌招察任。
정조 8년 · 강
有政。吏曹判書李命植參議黃昇源進。
정조 8년 · 목
以尹在醇爲執義。安鼎大宋益中爲掌令。李思祚爲獻納。申禹相尹行履爲正言。徐瀅修爲副校理。申耆爲修撰。吳載純爲工曹判書。李在學爲同春秋。徐浩修爲右賓客。
정조 8년 · 강
以趙圭鎭爲都監中軍。口傳也。
정조 8년 · 강
命羅州漂到漢人。從旱路領送北京。
정조 8년 · 목
備邊司啓言。卽見全羅監司趙時偉狀啓。則羅州苔士島漂到漢人。願從旱路還歸云矣。發關於所經各道道帥臣處。次次交替。領來京城。傳致灣府。以爲入送北京之地。咨文亦令槐院撰出。定咨官入送事。請分付。允之。
정조 8년 · 강
行 社稷宗廟永禧殿景慕宮臘享。
정조 8년 · 강
吏曹判書李命植上疏乞遞。賜批。
정조 8년 · 강
命十六日殿講。進定於明日。處所以春塘臺爲之。
정조 8년 · 목
敎曰。十六日殿講。進定於明日。適値歲末。且當抄啓文臣進箋。依昨冬例。欲設食堂大司成率受點應講人外居齋諸生。集春門外來待。受點應講生。則應講前。一體許赴食堂。旣命親臨。明日食堂。勿拘額數事分付。又敎曰。明日日次儒生親試處所。以春塘臺爲之事分付。又敎曰。明日春塘臺殿座時侍衛。以入直擧行。別雲劍以昨日別雲劍爲之事分付。
정조 8년 · 강
命吏判批下貶坐。使之今日擧行。
정조 8년 · 강
遞承旨沈有鎭。以趙鼎鎭李兢淵爲承旨。
정조 8년 · 목
因牌招啓辭。敎以。許遞前望單子入之。
정조 8년 · 강
以閔鍾顯爲大司成。
정조 8년 · 목
敎曰。明日殿講。大司成不可不備員。未差之代。前望單子入之。待下批牌招。使之先參食堂。後帳殿謝恩。
정조 8년 · 강
遞吏曹參判李敬養。改差禁軍別將李漢泰。
정조 8년 · 목
吏曹以褒貶坐起時。參判李敬養病不進。啓請牌招。敎以。情勢似然。許遞。仍爲擧行。○漢泰以身病呈狀。兵曹啓請改差也。
정조 8년 · 강
配兪岳柱于楸子島。
정조 8년 · 목
義禁府啓言。兪岳柱靈光郡楸子島絕島定配。而請依例押送配所。允之。
정조 8년 · 강
御春塘臺。行日次儒生殿講。試官金華鎭徐有隣李敬養李時秀李集斗曺允大成種仁。
정조 8년 · 목
具翼善冠袞龍袍。自內詣春塘臺陞座。予曰。儒生食堂來待事催促。諸試官入就位事分付。試官率應講儒生行禮訖。予曰。抄啓文臣頒賞。先爲擧行事分付。抄啓文臣及宣傳官等就位行禮。予曰。武弁頒賞。使武兼爲之。以次頒賞訖。抄啓文臣等進箋。予曰。食堂待令承史侍衛試官抄啓文臣。皆令入參事分付。諸生等以次成班于臺上。仍親臨食堂如儀訖。敎曰。諸生中製述人。使之應製可也。以擬本朝館學儒生等。謝於抄啓文臣講製計劃頒賞。進箋之日。進定日次殿講。仍設食堂於帳殿。以示聳動優禮之意爲表題。廣廈半萬間爲賦題。應講儒生以次進講。予謂兵曹判書李在簡曰。今番都政。見窠幾何。在簡曰。邊將僅爲十餘窠矣。予曰。宣傳官有闕代。口傳差出。在簡曰。今番宣薦不善擧行云矣。予曰。武將之意何如。禁衛大將徐有大曰。宣薦中。海西之入參者爲三人。而至如宣傳官李漢奎之兄見漏云。其餘應參者。亦多見漏云矣。仍令儒生應講應講儒生比較訖。予曰。科次以便殿爲之。試所承旨留待。收券來待。仍還內。
정조 8년 · 강
命進御人蔘養胃湯。自今日停止。榻敎也。